Dato: 
17.01.2007

Fornyings- og administrasjonsdepartementet
Postboks 8004 Dep	
0030 OSLO

Deres ref
200500392

Vår ref 
06/2714 lea

SVAR PÅ HØRING OM FORSLAG TIL REGLER OM ARBEIDSGIVERS TILGANG TIL ANSATTES E-POST MV - ENDRING AV PERSONOPPLYSNINGSLOVEN, NYTT KAPITTEL I PERSONOPPLYSNINGSFORSKRIFTEN OG NY BESTEMMELSE I ARBEIDSMILJØLOVEN

Universitetet i Bergen (UiB) viser til departementets brev 17. oktober 2006, og Kunnskapsdepartementets brev 29. oktober 2006 om ovennevnte. 

UiB har forelagt saken for arbeidstakerorganisasjonene Parat, Norsk tjenestemannslag (NTL), Akademikerne og Forskerforbundet ved universitetet, samt Studentrådet ved universitetet. NTL og Parat har til nå uttalt seg. Blant annet basert på disse uttalelsene har UiB følgende kommentarer til departementets forslag. 

Universitetet ser at der er behov for en avklaring av rettstilstanden i forhold til når arbeidsgiver kan gå inn i arbeidstakers/studenters elektroniske kommunikasjon og elektroniske dokumenter. Departementets forslag vil etter vår vurdering ivareta ansattes/studenters personvern og rettigheter med hensyn til varsling og samtykke ved kontroll av e-post m.v., og ved at verneombudet eller annen representant for ansatte skal være tilstede ved innsyn etter de foreslåtte reglene. Det er også vår oppfatning at vernet for arbeidstaker/student er balansert med hensyn til arbeidsgivers behov i visse tilfeller til å foreta innsyn i den ansattes mfl. e-post med mer. Vi registrerer også at departementets forslag ikke legger opp til å gjøre noen vesentlig endring i innsynsretten slik personopplysningsloven har vært håndhevet av Datatilsynet. 

Universitetet er videre enig i departementets forskriftsalternativ 2 (s. 18) om at hovedregelen bør være at arbeidsgiver ikke har tilgang til den ansattes/studenters e-post mv, og så presisere unntakssituasjonene hvor arbeidsgiver likevel kan ha tilgang. Vi registrerer også at det legges opp til at arbeidsgiver ikke har adgang til å overvåke ansattes/studenters bruk av elektronisk utstyr, herunder bruk av internett. 

UiB er videre enig i at arbeidsgiver kun skal ha tilgang til den ansattes/studentens e-post ved planlagt fravær dersom arbeidsgiver har utarbeidet instruks om hvordan de ansatte/studenter skal forholde seg ved slikt fravær, av hensyn til forutberegnelighet (s. 20). 

Universitetet er også enig i at det som hovedregel ikke er noe legitimt behov for virksomheten til å skaffe seg tilgang til opplysninger i andre situasjoner enn de som er regulert i departementets forslag. Vi vil likevel peke på at ordlyden i forslaget til § 9-3 i arbeidsmiljøloven og i § 9-3 i personopplysningsforskriften nevner både e-post og annen elektronisk kommunikasjon etc., mens unntakene i forskriften bare nevner e-post. Det kan dermed synes som om arbeidsgiveren helt er avskåret fra innsyn i annen elektronisk informasjon eller kommunikasjon enn den som finnes på e-post, også ved mistanke om straffbare forhold. Dersom dette er tilfellet, er det ikke helt uproblematisk. Eksempelvis har det til oss kommet henvendelser om at servere brukes til lagring og eventuelt spredning av opphavsrettsbeskyttet materiale (så som musikkfiler) uten at det synes å være noen legitim grunn til det. Etter vårt syn bør det være anledning for universitetet som arbeidsgiver eller som IKT-leverandør for studenter til å gjøre undersøkelser for å avdekke om det er noen av våre brukere som står bak slik virksomhet og om virksomheten er lovlig eller ulovlig.
	
Av hensynet til forutberegnelighet vil universitetet vurdere å, i samråd med tillitsvalgte eller annen representant for arbeidstakerne/studentene, utarbeide skriftlig instruks eller retningslinjer som beskrevet i forslaget til § 9-8 i personopplysningsforskriften. 

Vi er i dag informert om at Studentrådet ved Universitetet også vil uttale seg i saken. Deres uttalelse vil bli ettersendt så snart denne foreligger. 

Med vennlig hilsen

Kåre Rommetveit
universitetsdirektør
	Hilde Hvidsten Bretvin
	kontorsjef

		
	Kunnskapsdepartementet, Postboks 8118 Dep, 0032 OSLO
Parat
NTL
Studentrådet
Utdanningsavdelingen
Personal- og økonomiavdelingen